
הכנסת השמונה עשרה






נוסח לא מתוקן

מושב שלישי

פרוטוקול 

מישיבת ועדת הכספים

יום רביעי, י"ט בחשוון התשע"א (27 באוקטובר 2010), שעה 09:30

אהובה שרון – חבר המתרגמים בע"מ
1.
(1)
צו תעריף המכס והפטורים ומס קניה  על טובין   (תיקון מס' 19), התש"ע-2010

(דלקים)

(2)
צו הבלו על דלק (הטלת בלו) (תיקון), התש"ע-2010

(2)
(1)
צו תעריף המכס   והפטורים   ומס  קניה על טובין (הוראת שעה) (מס' 3) (תיקון

מס' 2), התש"ע-2010

(2)
צו תעריף המכס והפטורים ומס קניה על טובין (תיקון מס' 10) (תיקון מס' 2), התש"ע-2010 (תוספי תזונה, אלכוהול לחיטוי, טובין שונים)

(3)
צו תעריף המכס והפטורים ומס קניה על טובין (תיקון מס' 23), התש"ע-2010 (עזים גזעיים המיובאים לרבייה, אפרסמון)

היו"ר משה גפני:


אני פותח את ישיבת ועדת הכספים.

צו תעריף המכס והפטורים ומס קניה על טובין (תיקון מס' 19), התש"ע-2010 (דלקים)

צו הבלו על הדלק (הטלת בלו) (תיקון), התש"ע-2010

קובי בוזו:

הצו שלנו עוסק בשינוי מהעדכון של הבלו. עד הצו הזה היינו מעדכנים את הבלו כל שלושה חודשים בהתאם לשינוי במדד המחירים לצרכן. אם הוא היה עולה או אם הוא היה יורד, היינו מעדכנים את הבלו ואת מס הקניה בצו תעריף המכס. ראינו שיש לנו בעיה עם ההחזרים שאנחנו נותנים במסגרת הסדר הסולר. ההחזרים הם כל חודשיים והעדכון שלנו הוא כל שלושה חודשים ולכן היה נוצר מצב בו בתקופה אחת של חודשיים היה בלו בשיעור אחד בחודש מרץ למשל ושיעור אחר של בלו בחודש אפריל. לכן זה היה יוצר בלבול בקרב העוסקים שהיו מקבלים את הבלו כי הם היו מדווחים על סכום של חודשיים אבל בעצם הם לא ידעו בדיוק איזה בלו הם היו צריכים לקבל. הם היו מגישים את הבקשה להחזר, אנחנו היינו שולחים להם מכתב תיקון והם היו צריכים לבוא ולתקן, דבר שהיה מסרבל את התהליך.


החלטנו למנוע את המצב הזה ולעדכן את הבלו כל ארבעה חודשים, כל שכל חודשיים שנכנסים במסגרת העדכון, הבלו יהיה אותו בלו. כלומר, ינואר, פברואר, מרץ ואפריל, עדיין יישאר אותו בלו.

היו"ר משה גפני:


אם כן, זה יהיה שלוש פעמים בשנה.

קובי בוזו:

כן.

היו"ר משה גפני:


בינואר, במאי ובספטמבר?

קובי בוזו:

כן.

היו"ר משה גפני:


ואז זה יהיה מתואם.

קובי בוזו:

כן, אז זה יהיה מתואם, כי יהיה ינואר-פברואר ומרץ-אפריל, שאלה הן שתי תקופות שהבלו לא משתנה, אחרי כן יהיה מאי-יוני, יולי-אוגוסט, ושוב, הבלו לא משתנה, וכן הלאה, ספטמבר-אוקטובר, נובמבר-דצמבר.

היו"ר משה גפני:


יש השגות על זה? אין.

אנחנו מצביעים.

ה צ ב ע ה

צו תעריף המכס והפטורים ומס קניה על טובין (תיקון מס' 19), התש"ע-2010 (דלקים) –
אושר פה אחד

צו הבלו על הדלק (הטלת בלו) (תיקון), התש"ע-2010  – אושר פה אחד

היו"ר משה גפני:


אנחנו ממשיכים.

צו תעריף המכס והפטורים ומס קניה על טובין (הוראת שעה) (מס' 3) (תיקון מס' 2),

התש"ע-2010

צו תעריף המכס והפטורים ומס קניה על טובין (תיקון מס' 10) (תיקון מס' 2), התש"ע-2010 (תוספי תזונה, אלכוהול לחיטוי, טובין שונים)

שירלי אביבי:

אנחנו מדברים על איזשהו תיקון שאנחנו עושים בהמשך לרפורמה שנעשתה בנושא משקאות משכרים. במהלך החודשים לאחר פרסום הרפורמה, התגלו מעט עיוותים במוצרים שונים בהם עשינו את הרפורמה ולכן אנחנו מביאים את זה לאישור ועדת הכספים.


מדובר בשלושה תיקונים שעיקרם או הפחתה או העלאה תיאורטית בלבד. את ההפחתה אנחנו נציג כאן אבל לא נדון בה כי זוהי הפחתה. מדובר באלכוהול לחיטוי של 70 אחוזים וכתוצאה מהרפורמה האלכוהול הזה היה אמור לשלם מס קניה, אבל בתיקון האחרון שאנחנו מביאים לכאן הפחתנו את המס.

טמיר כהן:


זה אלכוהול רפואי?

שירלי אביבי:

כן. אלכוהול רפואי. כל עוד מדובר באלכוהול רפואי, הוא לא ישלם מס קניה. זה העדכון הראשון.


בנוסף לכך, תוספי תזונה. בהגדרה שפורסמה ברפורמה דיברו על תוספי תזונה כגון פרחי בך אבל ההגדרה לא שיקפה את המציאות כי  פרחי בך לא הוגדרו כתוספי תזונה במשרד הבריאות וזה יצר בלבול . בנוסף לכך, תוספי תזונה שכן היו אמורים להיכנס לפרט הזה, בגלל שהגבלנו את זה בכמות של עד 100 מיליליטר לא נכנסו, כמו מוצר שנקרא סוודיש ביטר. 


בתיקון הזה אנחנו מכניסים את המוצרים שהם כן מוגדרים על ידי משרד הבריאות כתוספי תזונה ואנחנו מסתמכים על האישורים שהוא מספק. אנחנו מעלים את ההגבלה של האריזה שצריכה להיות בתכולה של עד 250 מיליליטר ואנחנו מגבילים את זה באחוז אלכוהול של עד 30 אחוזים על מנת למנוע את המקסימום זליגה אפשרית של משקאות משכרים שיכולים להגיע ממקומות אחרים לתוך ההגדרה הזאת.


מס הקניה שאנחנו קובעים כאן הוא מס קניה של 80 שקלים לליטר אלכוהול שזה מס הקניה שאמור להתרחש ב-2014 בהתאם להחלטה שאושרה על ידי  ועדת הכספים. אנחנו פשוט מזרזים את התהליך של הרפורמה והמוצרים האלה יקבלו את שיעור המס שמלכתחילה הם היו אמורים לקבל בשנת 2014.


התיקון השלישי. מכיוון שפרחי בך יצאו מההגדרה של תוספי התזונה ואין להם שום אישור של משרד הבריאות, אנחנו יצרנו פרט וניסינו להגביל אותו כמה שאפשר כדי שלא תהיה זליגה של משקאות משכרים לתוך הפרט הזה. לכן הגדרנו פרט מיוחד ובו אנחנו מגבילים גם את אחוז הכוהל וגם את האריזה שצריכה להיות עד 20 מיליליטר והיא צריכה להיות מיועדת לשימוש רק באמצעות טפטפת או מרסס. זה נועד לטובין כמו כל מיני תכשירים שנקראים הומואופתים כאלה ואחרים כמו רסיו רמדיך, כמו פרחי בך, שמטפטפים אותם לתוך כוס או מטפטפים אותם על הלשון או מרססים אותם ואז יש אומרים שיש להם אפקט הרגעה. בגלל השימוש שלהם שהוא בטפטוף, באמצעות טפטפת והם באריזה של עד 20 מיליליטר, ההשפעות השליליות שיכולות להיגרם מהן, כמו במשקאות משכרים, לא קיימות. לכן גם במוצרים האלה אנחנו מקדימים את תהליך הרפורמה ולא מחכים ל-2014.


כל המוצרים האלה, המחיר שלהם בשוק הוא מאוד מאוד גבוה ולכן מדובר בהפחתת מס. מכיוון שאנחנו עוברים משיטה של אחוזי לשיטה של קצוב, זה חייב את אישור ועדת הכספים.

חיים אורון:

בהזדמנות זו אני רוצה להעלות את זכרו של בועז סופר, וזה נאמר באירוניה. נשאר כאן סיפור ההפחתות של המשקאות המשכרים והיה כאן מה שהיה. אנחנו אמרנו שאנחנו רוצים החלטה. לא החלטה שאם לא יתעוררו, אז קורה משהו, אלא אנחנו רוצים החלטה. אני מרגיש שזה בורח. אני מבקש לקבל כאן את ההחלטה.

שירלי אביבי:

הדיון בוועדה זכור לי היטב ובאמת יושב ראש הוועדה ביקש מאתנו למצוא פתרון ולמצוא איזשהו מכנה משותף בין היבוא לבין הייצור המקומי לעניין מכס על וודקה בלבד. ניתן לנו שבוע כדי למצוא מכנה משותף. תוך שלושה ימים הגענו לאיזשהו מכנה משותף גם עם הייצור המקומי וגם עם היבוא, שלחנו אותו לאישור ועדת הכספים וביקשנו לקיים דיון מזורז בעניין הזה אבל עד היום לא התקיים הדיון הזה. מבחינתנו העניין סגור. אנחנו הגענו לאיזושהי הסכמה וביקשנו את הדיון בוועדת הכספים אבל הוא לא התקיים.

היו"ר משה גפני:


מתי העברתם את זה?

שירלי אביבי:

ישיבת ועדת הכספים התקיימה ב-27 ביוני – אבל אל תתפסו אותי בתאריך, אבל זה היה בסוף יוני. אנחנו שלחנו לכם מכתב במייל.

חיים אורון:

מישהו ביקש ממך לדחות את זה. אני לא יודע, אבל אני מנחש שמישהו ביקש ממך לדחות את זה.

שירלי אביבי:

אנחנו שלחנו את ההסכמה שהתקבלה.

היו"ר משה גפני:


טמיר יבדוק אם הבקשה הזאת הגיעה.

חיים אורון:

אם היא לא הגיעה, שישלחו עוד פעם.

היו"ר משה גפני:


כן. שישלחו עוד הפעם.

שירלי אביבי:

אני אשלח היום, ברגע שאגיע למשרד. הייתה איזושהי הסכמה אליה הגיעו בין היבוא לייצור המקומי.

חזקיה ישראל:


צריך לקבוע  תאריך יעד.

היו"ר משה גפני:


מפעם לפעם אנחנו עוברים על כל הדברים שנמצאים על השולחן. יש דברים שאני באמת מבקש לא להביא כי הם שנויים במחלוקת, אבל אני לא זוכר שהגיעה בקשה כזאת אבל יכול להיות שכן הגיעה ולא שמנו לב. אם הבקשה שלא הגיעה, טמיר יאמר לך ותשלחו שוב. יכול להיות שיש כאן בעיה.

שירלי אביבי:

לא, אין בעיה. יש הסכמה בין היבוא לבין הייצור המקומי.

היו"ר משה גפני:


אם אין בעיה, אני אשים את זה מיד בסדר היום.

שירלי אביבי:

שרגא ברוש היה מעורב בזה ויש את האישור שלו.

מירב תורג'מן:

זה לא דורש תיקון של הצו?

שירלי אביבי:

זה דורש תיקון של הצו.

מירב תורג'מן:

למה לא פרסמתם את זה?

שירלי אביבי:

כי ביקשנו קודם את האישור של ועדת הכספים.

היו"ר משה גפני:


אני חושב שהתנאי שלנו היה שלא יפרסמו את זה.

שירלי אביבי:

נכון. 

היו"ר משה גפני:


טמיר, תבדוק אם זה הגיע.

שירלי אביבי:

בכל מקרה אני אשלח את זה שוב.

היו"ר משה גפני:


אנחנו מצביעים.

ה צ ב ע ה

צו תעריף המכס והפטורים ומס קניה על טובין (הוראת שעה) (מס' 3) (תיקון מס' 2),

התש"ע-2010 –
אושר פה אחד

צו תעריף המכס והפטורים ומס קניה על טובין (תיקון מס' 10) (תיקון מס' 2), התש"ע-2010 (תוספי תזונה, אלכוהול לחיטוי, טובין שונים) – אושר פה אחד

היו"ר משה גפני:


אנחנו ממשיכים

צו תעריף המכס והפטורים ומס קניה על טובין (תיקון מס' 23), התשע"א-2010 (עזים גזעיים המיובאים לרבייה, אפרסמון)

שירלי אביבי:

הצו הזה הגיע בטעות לוועדת הכספים. 

מירב תורג'מן:

לגבי האפרסמון.

שירלי אביבי:

לגבי האפרסמון. הצו הזה בנוי גם מעזים לרבייה וגם מאפרסמון, משום מה שניהם עלו, אבל האפרסמון עצמו הוא הפחתה בלבד ואין צורך לדון בו בוועדה. אנחנו מדברים רק על העזים  לרבייה.


משרד החקלאות פנה אלינו בבקשה להגדיר מחדש את המשמעות של גזעים לרבייה.  עד לפני התיקון הזה היה מדובר בגזעים לרבייה כאשר היה פיקוח של השירות הווטרינרי של משרד החקלאות שפיקח על איזה עזים וכבשים נכנסים לארץ לצורכי רבייה אבל ההגדרה הזאת לא הייתה ברורה כי כל עז עקרונית יכולה להיות לרבייה.


בתקופה האחרונה הגיעו כל מיני פניות ושאלות לגבי הגדרת עזים לרבייה כי  עזים לרבייה יכולות להיות מוגדרות בצורה הכי פשוטה שיש האומרת מסוגלים לרבות, אבל לא זאת ההגדרה שמשרד החקלאות מעונין בה או רוצה לייבא לארץ רק גזעים שנועדו לצורכי טיפוח בלבד. לכן אנחנו מתאימים את ההגדרה הזאת, כדי לאפשר יבוא של גזעים לטיפוח בלבד.

מירב תורג'מן:

איפה בעצם מתבטאת העלייה?

שירלי אביבי:

בהגדרה. ברגע שאלה גזעים לרבייה, כל עז יכולה עקרונית לרבות ועם הטיפוח, הן מגיעות לכאן עם גנים מיוחדים שנועדו להרבות עזים וכבשים, בגלל התכונות שלהם.

מירב תורג'מן:

יש צפי הכנסות?

שירלי אביבי:

לא. בעקבות ההגדרה הזאת, הכללים במשרד החקלאות, בשירות הווטרינרי, הרבה יותר ברורים ולאור התיקון הזה יגיעו לארץ הרבה יותר גזעים שנועדו לטיפוח מאשר הגיעו לפני כן.

היו"ר משה גפני:


אנחנו מצביעים.

ה צ ב ע ה

צו תעריף המכס והפטורים ומס קניה על טובין (תיקון מס' 23), התשע"א-2010 (עזים גזעיים המיובאים לרבייה, אפרסמון) – אושר פה אחד

תודה רבה. הישיבה נעולה.

הישיבה ננעלה בשעה 09:45

